Source: https://revista22.ro/actualitate-interna/sefa-csm-lia-savonea-nu-sesizeaza-ccr-in-legatura-cu-afirmatiile-vioricai-dancila-legate-de-justitie
Timestamp: 2020-05-30 12:13:14+00:00
Document Index: 7709461

Matched Legal Cases: ['CSM ', 'CCR ', 'CSM ', 'CCR ', 'CCR ', 'CSM ', 'CSM ', 'CSM ', 'CSM ', 'CSM ', 'csm ']

Șefa CSM Lia Savonea nu sesizează CCR în legătură cu afirmațiile Vioricăi Dăncilă legate de justiție | Revista 22 GDPR
Șefa CSM Lia Savonea nu sesizează CCR în legătură cu afirmațiile Vioricăi Dăncilă legate de justiție
Sesizarea CCR a fost cerută de 7 membri ai CSM după ce Viorica Dăncilă a spus într-o ședință a PSD că mizele moțiunii de cenzură sunt „legate de dosare, de secția specială, de numirea procurorilor”.
Potrivit unor surse judiciare, citate de HotNews.ro, Lia Savonea, șefa CSM a răspuns printr-un mail în care susține că nu poate fi sesizată Curtea Constituțională, cu privire la potențialul conflict juridic de natură constituțională, deoarece nu sunt întrunite elementele necesare unei astfel de cereri.
Șapte membri ai Consiliului Superior al Magistraturii i-au cerut președintelui CSM, Lia Savonea, să sesizeze Curtea Constituțională în legătură cu înregistrările apărute în spațiul public în care premierul Viorica Dăncilă spune la o ședință cu parlamentarii PSD că mizele moțiunii de cenzură sunt „legate de dosare, de secția specială, de numirea procurorilor".
Cei șapte membri ai CSM consideră că prin aceste afirmații Viorica Dăncilă „ştirbeşte în mod grav independenţa autorităţii judecătoreşti” și demonstrează că „Guvernul şi-a arogat competenţa constituţională a autorităţii judecătoreşti”.
Cei șapte membri ai CSM care formulează această solicitare sunt judecătorii Andrea Chiș, Bogdan Mateescu și Mihai Bălan și procurorii Tatiana Toader, Florin Deac, Mihai Cristian Ban și Nicolae Andrei Solomon, ce au boicotat mai multe ședințe ale CSM în care Lia Savonea a încercat numirea Adinei Florea la șefia Secției de anchetare a magistraților.
csm lia savonea viorica dancila ccr